ที่ประชุม ครม. เตรียมพิจารณามาตรการกระตุ้นการท่องเที่ยว ขยายระยะเวลาเปิดสถานบริการถึงเวลา 04.00 น.
การประชุมคณะรัฐมนตรีวันนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ทำหน้าที่ประธานการประชุม โดยมีวาระที่น่าสนใจ อาทิ กระทรวงการท่องเที่ยวและกีฬา เสนอมาตรการกระตุ้นการท่องเที่ยว ทั้งการขยายระยะเวลาเปิดสถานบริการถึงเวลา 04.00 น. เพื่อกระตุ้นเศรษฐกิจ ภาคธุรกิจกลางคืน ในพื้นที่ท่องเที่ยวที่มีศักยภาพ กำหนดอัตราจัดเก็บค่าธรรมเนียมจากนักท่องเที่ยวชาวต่างชาติ หรือค่าเหยียบแผ่นดิน ที่เดินทางผ่านช่องทางอากาศ อัตรา 300 บาทต่อคน ส่วนช่องทางบกและทางน้ำจัดเก็บอัตรา 150 บาทต่อคน เสนอทบทวนมาตรการส่งเสริมการถ่ายทำภาพยนตร์ต่างประเทศในไทย และเสนอให้การฟื้นประเทศด้วยการท่องเที่ยว เป็นวาระแห่งชาติกระทรวงคมนาคม ขออนุมัติเพิ่มวงเงินงบประมาณและขยายระยะเวลาก่อหนี้ผูกพันข้ามปีงบประมาณ โครงการก่อสร้างทางหลวงพิเศษระหว่างเมือง สายบางปะอิน-สระบุรี-นครราชสีมา จำนวน 12 ตอน วงเงิน 4,900 ล้านบาท เสนอการปรับปรุงโครงสร้างอัตราเงินเดือนของการทางพิเศษแห่งประเทศไทยกระทรวงเกษตรและสหกรณ์ เสนอลดหย่อนค่าธรรมเนียมในการจดทะเบียนสิทธิและนิติกรรมในการปฏิรูปที่ดินเพื่อเกษตรกรรม สอดรับร่างประกาศกระทรวงมหาดไทย เรื่องหลักเกณฑ์การลดหย่อนค่าธรรมเนียมจดทะเบียนสิทธิและนิติกรรมเป็นพิเศษ ตามประมวลกฎหมายที่ดิน สำหรับกรณีการโอนอสังหาริมทรัพย์ในการปฏิรูปที่ดินเพื่อเกษตรกรรม กระทรวงการคลัง เสนอการกำหนดระยะเวลาการให้อัตราดอกเบี้ยผ่อนปรน สำหรับโครงการ "บ้านคนไทยประชารัฐ" บนที่ดินราชพัสดุนายวิษณุ เครืองาม รองนายกรัฐมนตรี เตรียมนำผลสอบของคณะกรรมการสอบวินัยอย่างร้ายแรง กรณีนายรัชฎา สุริยกุล ณอยุธยา อธิบดีกรมอุทยานแห่งชาติ สัตว์ป่า และพันธุ์พืช ถูกจับกุมและแจ้งข้อกล่าวหาเรียกรับสินบน ถูกให้ออกจากราชการไว้ก่อน เพื่อดำเนินการตรวจสอบต่อไป รายงานให้คณะรัฐมนตรีรับทราบ สำนักเลขาธิการคณะรัฐมนตรี เสนอร่างพระราชกฤษฎีกาปิดประชุมรัฐสภา สมัยประชุมสามัญประจำปี ครั้งที่สองกระทรวงยุติธรรม รายงานผลการดำเนินการตามมาตรการสำคัญในการแก้ไขปัญหาอาวุธปืนและยาเสพติด เสนอร่างแผนสิทธิมนุษยชนแห่งชาติ ฉบับที่ 5 พ.ศ. 2566-2570 กองอำนวยการรักษาความมั่นคงภายในราชอาณาจักร ขออนุมัติเพิ่มจำนวนการรับนิสิตโครงการเพชรในตม ศูนย์อำนวยการบริหารจังหวัดชายแดนภาคใต้ ขออนุมัติหลักการโครงการส่งเสริมการสร้างคนดีตามหลักการทางศาสนาที่ถูกต้อง เพื่อสืบสานและรักษาสังคมพหุวัฒนธรรมที่ดีงามของจังหวัดชายแดนภาคใต้ ตั้งแต่ปี พ.ศ. 2566-2570กระทรวงวัฒนธรรม เสนอร่างระเบียบสำนักนายกรัฐมนตรี ว่าด้วยคณะกรรมการพัฒนาสื่อปลอดภัยและสร้างสรรค์แห่งชาติ และจับตากระทรวงสาธารณสุข เสนอร่างกฎกระทรวงสาธารณสุข ว่าด้วยการกำหนดจำนวนยาบ้า ซึ่งผู้ครอบครองเกิน 1 เม็ด ต้องถูกจัดให้เป็นผู้ค้าหรือไม่